作者：石正伦
词牌/韵律：霓裳中序第一

paragraphs: 凭高快醉目。
翠拂遥峰相对簇。
千丈涟漪泻谷。
爱溶漾坠红，染波芬馥。
何人笑掬。
想温泉、初卸绡縠。
春风荡，六宫丽质，那日赐汤沐。
双浴。
绣凫飘逐。
恍记展、江南数幅。
而今鬓边渐鹄。
阮洞音稀，懒访仙躅。
系船桥畔宿。
听静夜、泠泠奏曲。
长安远，渭流香腻，暗忆晚鬟绿。